送王大昌齡赴江寧
作者：岑參
朝代：唐

paragraphs: 對酒寂不語，悵然悲送君。
明時未得用，白首徒攻文。
澤國從一官，滄波幾千里。
羣公滿天闕，獨去過淮水。
舊家富春渚，嘗憶臥江樓。
自聞君欲行，頻望南徐州。
窮巷獨閉門，寒燈靜深屋。
北風吹微雪，抱被肯同宿。
君行到京口，正是桃花時。
舟中饒孤興，湖上多新詩。
潛虯且深蟠，黃鵠舉未晚。
惜君青雲器，努力加餐飯。